സോഷ്യല് മീഡിയയിലെ താരം ഇനി വെള്ളിത്തിരയില് കാര്ത്തിക് ശങ്കര് തെലുങ്കില് ആദ്യമായി സിനിമ സംവിധാനം ചെയ്യുന്നു കൊച്ചി: 08.10.2021 ഷോര്ട് ഫിലിമുകളിലൂടെയും വെബ് സീരീസുകളിലൂടെയും മലയാളികള്ക്ക് പ്രിയങ്കരനായ കാര്ത്തിക് ശങ്കര് സംവിധായകനാകുന്നു. തെലുങ്കില് ആദ്യമായി സിനിമ സംവിധാനം ചെയ്തുകൊണ്ടാണ് അരങ്ങേറ്റം. 140നുമേല് സിനിമകള് സംവിധാനം ചെയ്തിട്ടുള്ള തെലുങ്ക് ഇതിഹാസ സംവിധായകന് കോടി രാമകൃഷ്ണയുടെ ബാനറില് മകള് കോടി ദിവ്യ ആണ് ചിത്രം നിര്മിക്കുന്നത്. ഇത് ആദ്യമായാണ് ഒരു മലയാളി തന്റെ ആദ്യ സംവിധാന സംരംഭം തെലുങ്കില് നിര്വഹിക്കുന്നത്. ചിത്രത്തിന്റെ പൂജ ഹൈദരാബാദ് അന്നപൂര്ണ സ്റ്റുഡിയോയില്വച്ച് നടന്നു. തെലുങ്ക് യുവതാരം കിരണ് അബ്ബവാരം ആണ് നായകന്. കന്നഡ നടി സഞ്ജന ആനന്ദ് ആണ് നായിക. ഇന്ഡ്യയിലെ തന്നെ മുന്നിര സംഗീത സംവിധായകരില് ഒരാളായ മണി ശര്മ്മ ആണ് ചിത്രത്തിന്റെ സംഗീതം നിര്വഹിക്കുന്നത്. സിനിമയുടെ ചിത്രീകരണം നവംബര് ആദ്യവാരം തുടങ്ങും. ഞാന് മലയാളത്തില് ഒരു സിനിമ ചെയ്യാനുള്ള ചര്ച്ചകളിലായിരുന്നു. അപ്പോഴാണ് എന്റെ വര്ക് കണ്ടശേഷം ഈ ചിത്രത്തിന്റെ ടീം എന്നെ സമീപിച്ചത്. അക്കാരണം കൊണ്ട് ആദ്യ സിനിമ തെലുങ്കില് ചെയ്യാന് തീരുമാനിക്കുകയായിരുന്നു. മലയാളത്തില് ചെയ്യാന് വച്ചിരുന്ന വിഷയം തെലുങ്ക് സിനിമയ്ക്ക് വേണ്ടി എടുക്കുകയും ചെയ്തു, കാര്ത്തിക് ശങ്കര് പറഞ്ഞു.